रोमेश बिना बताए घर से गायब रहे तो रिया को सबसे पहले उनके पहले प्यार सोमाया पर शक हुआ
रिया ने भावुक होकर उसके होंठों पर हाथ रख दिया। आज उसे अपने दिल में पनप चुके प्यार का एहसास हो चुका था।
ऐसा भी क्या हो गया कि रोमेश फोन तक नहीं उठा रहा है। आखिर बात क्या है! उस पर हिया का फोन कि उसने रोमेश को उस लड़की के साथ इस तरह बाहों में बाहें डाले… कहीं ये लड़की सोमाया ही तो नहीं? शक तो उसे पहले भी हुआ है। रोमेश अक्सर बिना बताए कहीं चला जाता है। अपना मोबाइल भी अक्सर भूल जाया करता है। रिया को तो लगता है कि वो जान-बूझकर मोबाइल अपने साथ नहीं रखना चाहता। लेकिन रोमेश के परिवार वाले इसे उसकी बगावत बताते हैं।
उनका कहना है कि उसके खून में एक ऐसी जन्मजात कमी थी कि उसके खून में थक्के आसानी से नहीं बनते थे। इसलिए उसे एक्सीडेंट से बचाने की सख्त हिदायत थी। तभी घर वालों की अतिरिक्त देखभाल और कहीं अकेले जाने की सख्त मनाही के कारण उसका स्वभाव ऐसा बागी हो गया था कि वो कभी-कभी बिना मोबाइल लिए टहलने निकल जाया करता था।
रिया ने सिर झटका। ‘अरे हिया के पास तो और कोई काम ही नहीं है सिवाय दूसरों की जिंदगी में झांक कर उसकी गॉसिप बनाने के’ कोई ऑफिस की कलीग हो सकती है, रिश्तेदार हो सकती है। पर तभी दूसरा खयाल उसके सिर पर प्रेत की तरह सवार हो गया। ‘लेकिन जैसे पोज में हिया ने उन्हें देखा। और फोन क्यों नहीं उठा रहा है रोमेश आखिर!
रिया का दिल किसी करवट चैन नहीं पा रहा था। घर से दो घंटे की दूरी पर है उसका ऑफिस। चार घंटे के सफर से बचने के लिए अधिक काम के दिनो में ऑफिस में स्थित गेस्ट हाउस में आ जाती है वो। उसने घड़ी पर निगाह डाली। आठ बजे हैं। दस बजे तक घर पहुंच सकती है वो। कल सुबह छह बजे निकलना होगा तभी आठ बजे ऑफिस पहुंच पाएगी। साढ़े आठ से मीटिंग है।
“गाड़ी निकालो,” उसने ड्राइवर को फोन घुमा दिया। रिया अभी घर जाने के फैसले पर पहुंच चुकी थी।
कार हाइवे पर जितनी स्मूथ चल रही थी रिया का मन उतनी ही ऊबड़-खाबड़ जमीन हो गया था। उसके मन में जैसे फ्लैश बैक में कोई फिल्म चलने लगी थी। मनपसंद करियर बनाने की धुन में कभी किसी साथी की कमी का एहसास ही नहीं हुआ। जब अपनी पोस्ट से तसल्ली हुई और रोज एक ही बात को दोहराने वाली मम्मी से शादी के लिए ‘हां’ कही, तो वो जैसे खुशी से बौरा ही गई थीं।
पर जाने कैसा संयोग था कि जान-पहचान से लेकर शादी वाली ऐप तक सब कुछ खंगालने पर भी कोई अपने लायक साथी नहीं मिल रहा था। एक दिन जब मम्मी ने कहा कि कहीं तो समझौता करना पड़ेगा तो वो जैसे सोते से जगी। उस दिन ध्यान गया कि शादी के लिए लड़का ढूंढ़ते हुए तीन साल और बीत चुके हैं।
रोमेश बुआ का दूर का रिश्तेदार था। आजकल सब उसकी शादी के लिए भी लड़की ढूंढ़ रहे थे। वो उससे उम्र और पद दोनो में छोटा था। यही नहीं, ये बात भी परिवार में चर्चा में रही थी कि उसकी गर्लफ्रेंड ने उसे डंप किया तो वो डिप्रेशन का शिकार हो गया था। बड़ी मुश्किल से परिवार ने उसे उस मनःस्थिति से निकाला था।
वो उससे पहले भी मिल चुकी थी। इंसान वो अच्छा और इंटेलिजेंट भी लगता था, पर जाने इस छोटी सी नौकरी में संतुष्ट था, या उसकी सेहत के कारण उसका परिवार ओवरप्रोटेक्टिव होने के कारण आगे बढ़ने की मेहनत और अवसर नहीं दे रहा था या कोई और कारण?
कैफे वाकई बहुत खूबसूरत था। टेबल भी सुंदर सजी थी। रिया और रोमेश आमने सामने बैठे थे। शादी की बात करने के लिए मिलने का ये उनका पहला मौका था। थोड़ी झिझक भी थी और थोड़ा अनमनापन भी।
आखिर बात रोमेश ने ही शुरू की, “आपने मेरे अफेयर के बारे में सुना होगा, पर निश्चिंत रहिए, मैं उससे कभी न मिलने का पक्का इरादा कर चुका हूं।”
रिया पूछना चाहती थी कि तुमने उसे दिल से भुलाया है या नहीं। ये भी पूछना चाहती थी कि तुम और ऊंचे पद के लिए एक्साम्स देने में रुचि रखते हो या नहीं। ये भी कि अगर कल को मेरा ट्रांसफर... मगर अब तक वो किसी न किसी बात पर अटकते हुए इतने रिश्तो को मना कर चुकी थी कि वो खुद दिल ही दिल में ऊब चुकी थी।
उसे एहसास हो गया था कि वो रंग-रूप में अति साधारण है, उम्र भी बढ़ रही है और अरेंज मैरिज में ये बड़े फैक्टर होते हैं। फिर इत्तेफाक से अपनी एक सहेली शीना को किसी शादी वाली ऐप के जरिए किसी फ्रॉड के चक्कर में फंसते देख चुकी थी। रोमेश के परिवार को और उसे भी इतना तो जानती ही थी कि वे सही लोग हैं। कब वो समझौते के मूड में आ गई, कब ‘हां’ कर दी, कब शादी की तैयारियां शुरू हो गईं और उसने मम्मी-पापा और भाई बहनों के समझाने पर शादी की छोटी-छोटी खुशियों में खुद को झोंक दिया पता ही नहीं चला।
सेज बड़ी ही खूबसूरत सजी थी। मोगरा की मादकता नसो में नशा बनकर छाती जा रही थी। रोमेश स्मार्ट तो था ही। आज कुछ अधिक ही हैंडसम लग रहा था। वो बहुत ही अच्छे ढंग से पेश भी आया। उसका व्यवहार रोमांटिक भी था और शालीनता में लिपटा हुआ भी। शरीरों के एक होने की शुरुआत में मनों को कोई ऐतराज न था।
जीवन समझौते की धुरी पर चलने लगा। रिया इस बात का पूरा ध्यान रखती कि उसके पद के ऊंचे होने के कारण किसी बात पर रोमेश का ईगो हर्ट न हो जाए और रोमेश भी इस बात का ध्यान रखता कि वो ऐसा कुछ न बोल दे कि रिया उसे अपनी उम्र या साधारण रंग-रूप के लिए कसा गया ताना समझ कर हर्ट हो जाए।
ये अतिरिक्त ख्याल ही शायद दोनों के बीच में एक पारदर्शी दीवार से बन गए थे। दोनों के जीवन ऐसे थे जैसे चीनी ठंडे पानी में डालकर छोड़ दी जाए। मिठास और तरलता साथ, पर अलग-अलग।
“मैम, घर आ गया,” ड्राइवर की आवाज से रिया वर्तमान में लौटी। धड़कते दिल से कार से नीचे उतरी तो घर पर ताला देखकर मन किसी अनजान अंदेशे से भर गया।
बाहर बरामदे और पोर्च की लाइट भी ऑफ थी। अब रिया को घबराहट होने लगी। वह जाने क्या-क्या सोचे जा रही थी। इतनी समझदार होकर उसके मन में यह जेलस कहां से आ गई कि वह रोमेश की गर्लफ्रेंड के बारे में सोचने लगी। यह नहीं सोच रही थी कि रोमेश को कोई दिक्कत भी हो सकती है।
धड़कते दिल से उसने पड़ोसी का दरवाजा खटखटाया। उन्हें रोमेश के बारे में कुछ भी पता नहीं था। कहां गया रोमेश! ताला खोलकर वह घर के अंदर गई और पूरे घर में ढूंढ डाला। रोमेश का कहीं पता नहीं था। वह लगातार रोमेश को फोन लगाए जा रही थी। तभी बेडरूम में पहुंचकर उसे रमेश के फोन की रिंग सुनाई दी थी। फोन तकिया के नीचे रखा था।
अगर फोन घर पर है तो रमेश कहां है। घबराई रिया ने सबसे पहले अपने सास-ससुर को फोन लगाया। वह रिया से भी अधिक घबरा गए। रिया के आंसू पलकों का बांध तोड़कर बह चले। सब कहने लगे उन्हें कुछ भी पता नहीं है। अब तो रिया रिया के घरवाले और रोमेश के घर वाले सब मिलकर लगभग हर जगह फोन लगा चुके थे। रोमेश का कहीं पता नहीं था।
पड़ोसी को साथ लेकर रिया पुलिस स्टेशन पहुंची। पुलिस ने घर के आसपास के सीसीटीवी फुटेज खंगालने शुरू किए। जल्द ही घर के बिल्कुल पास रोमेश का एक्सीडेंट होता दिखाई दिया। रोमेश पैदल कहीं जा रहा था और पीछे से एक कार उसे बड़ी तेजी से गिरा कर निकल गई। थोड़ी देर रोमेश तड़पता रहा। फिर एक लड़की रोमेश को उठाकर सहारा देकर कहीं ले जाने लगी।
पल भर में स्थिति रिया के समझ में आ गई। यानी हिया ने रोमेश को जिस लड़की के साथ देखा था वह यही रही होगी जो उसे सहारा देकर शायद किसी हॉस्पिटल ले गई होगी।
जल्द ही नजदीक के नर्सिंग होम में रोमेश मिल गया। उसे अभी-अभी होश आया था। उसे सही सलामत देखकर पहले तो रिया उससे कसकर लिपटकर रो पड़ी। फिर खुद से अलग करके बिफर उठी, “हद होती है बचपने की। सौ दफा समझाया कि अकेले घर से मत निकला करो। हजार दफा समझाया कि तुम मोबाइल भूलना अफोर्ड नहीं कर सकते। पर नहीं, हद होती है बचपने की।” रिया के आंसू बहते जा रहे थे और वो रोमेश को डांटती जा रही थी।
रोमेश भी भौचक सा था। उसने रिया का ये रूप पहली बार देखा था। अचानक उसके चेहरे पर भी नाराजगी के भाव आ गए। “इतनी ही चिंता है तो मुझे छोड़कर क्यों जाती हो? मीटिंग में समय पर पहुंचना तुम्हारे लिए मेरी जान से ज्यादा कीमती है?” अब रिया भौचक थी।
फिर बहस ने तूल पकड़ा और जल्द ही शांत भी हो गई। रोमेश की तबीयत के कारण लड़ाई ज्यादा देर नहीं चली। पहली बार रोमेश और रिया ने बिना किसी तनाव के लड़ाई की थी। बिना चिंता अपनी नाराजगी जाहिर की थी। दोनों ही हल्का और तनाव मुक्त महसूस कर रहे थे।
दूसरे दिन रिया ने छुट्टी ले ली। रोमेश को इस हालत में छोड़कर वो ऑफिस नहीं गई। “अब तबीयत कैसी है?” रोमेश के उठते ही रिया ने उसके सिर पर हाथ रखा।
“अरे तुम ऑफिस नहीं गईं? इतनी इम्पॉर्टेंट मीटिंग...”
“मीटिंग तो होती आई हैं और होती रहेंगी, पर तुम मेरी जिंदगी हो और अपनी जिंदगी को खतरे में डालकर कैसे चली जाती!” रिया ने भावुक होकर उसके होंठों पर हाथ रख दिया। आज उसे अपने दिल में पनप चुके प्यार का एहसास हो चुका था।
रोमेश की पलकों में भी मोती छलक आए, “आई एम सॉरी। तुम्हारे प्यार पर शक करने के लिए।”
“मी टू रिया,” कहते ही दोनो एक-दूसरे की बांहों में समा चुके थे।
लड़ाई की थोड़ी सी गरमागरमी ने जैसे उनके रिश्ते के ठंडे पानी को गरम कर दिया था और प्यार की मिठास उसमें घुल चुकी थी। ये मिठास उनके तन-मन में समाती जा रही थी।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें